pythainlp/thaigov-v2-corpus-22032023 huggingface dataset:
วันจันทร์ที่ 22 สิงหาคม 2565
สป. จัดกิจกรรมปฏิบัติธรรมและบำเพ็ญสาธารณประโยชน์เทิดทูนสถาบันพระมหากษัตริย์ เฉลิมพระชนมพรรษา “พระบรมราชชนนีพันปีหลวง”
เช้าวันนี้ (22 สิงหาคม 2565 เวลา 10.00 น.) พลเอก จิรวิทย์ เดชจรัสศรี เจ้ากรมเสมียนตรา ผู้แทนปลัดกระทรวงกลาโหม เป็นประธานในการจัดกิจกรรมปฏิบัติธรรมและบำเพ็ญสาธารณประโยชน์เทิดทูนสถาบันพระมหากษัตริย์
ถวายเป็นพระราชกุศลแด่ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา ณ วัดนาคปรก เขตภาษีเจริญ กรุงเทพฯ
โดยมีผู้เข้าร่วมปฏิบัติธรรมจำนวน 85 นาย ประกอบด้วย ข้าราชการ ลูกจ้าง พนักงานราชการสังกัดสำนักงานปลัดกระทรวงกลาโหมและครอบครัว และพนักงานองค์การทหารผ่านศึก มีกำหนดระยะเวลา 5 วัน ตั้งแต่วันที่ 22-26 สิงหาคม 2565 ทั้งนี้ เพื่อถวายเป็นพระราชกุศลซึ่งเป็นการเทิดทูนและแสดงพลังแห่งความจงรักภักดีต่อสถาบันพระมหากษัตริย์ รวมทั้งเพื่อให้ผู้ปฏิบัติธรรมสามารถนำหลักธรรมคำสอนทางพระพุทธศาสนา และคำแนะนำในการปฏิบัติธรรมของพระวิปัสสนาจารย์มาประยุกต์ใช้ในการปฏิบัติงานและในการดำเนินชีวิตประจำวันได้อย่างเหมาะสม
วันอังคารที่ 7 กันยายน 2564
ธ.ก.ส. คว้ารางวัลสถานประกอบกิจการต้นแบบดีเด่นด้านความปลอดภัย อาชีวอนามัยและสภาพแวดล้อมในการทำงาน ระดับประเทศและจังหวัด
ธ.ก.ส.คว้ารางวัลสถานประกอบกิจการต้นแบบดีเด่นด้านความปลอดภัย อาชีวอนามัยและสภาพแวดล้อมในการทำงาน ประจำปี 2564 จัดโดยกรมสวัสดิการและคุ้มครองแรงงาน กระทรวงแรงงาน ซึ่ง ธ.ก.ส. สาขาสกลนคร ได้รับรางวัลระดับประเทศ
ธ.ก.ส.คว้ารางวัลสถานประกอบกิจการต้นแบบดีเด่นด้านความปลอดภัย อาชีวอนามัยและสภาพแวดล้อมในการทำงาน ประจำปี 2564 จัดโดยกรมสวัสดิการและคุ้มครองแรงงาน กระทรวงแรงงาน ซึ่ง ธ.ก.ส. สาขาสกลนคร ได้รับรางวัลระดับประเทศ และอีก 192 สาขา ได้รับรางวัลเกียรติบัตรระดับจังหวัด สะท้อนการบริหารจัดการที่มุ่งเน้นด้านความปลอดภัย อาชีวอนามัย รวมถึงสภาพแวดล้อมในการทำงานที่มีมาตรฐาน
นายสันติ เจริญสุข รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามที่ ธ.ก.ส. ได้เข้าร่วมโครงการสถานประกอบกิจการต้นแบบดีเด่นด้านความปลอดภัย อาชีวอนามัย และสภาพแวดล้อมในการทำงาน ประจำปี 2564 ซึ่งจัดโดยกรมสวัสดิการและคุ้มครองแรงงาน กระทรวงแรงงาน เพื่อให้สถานประกอบกิจการที่ปฏิบัติถูกต้องตามกฎหมายมีระบบการบริหารและการจัดการด้านความปลอดภัยอาชีวอนามัยและสภาพแวดล้อมในการทำงานที่ดี เพื่อก้าวสู่ระบบมาตรฐานสากล รวมทั้งได้รับการเชิดชูเกียรติและเป็นองค์กรต้นแบบด้านความปลอดภัยฯ ให้กับสถานประกอบกิจการกิจการอื่น ๆ
โดยในปีนี้เป็นปีแรกที่ ธ.ก.ส. ส่งประกวดในระดับประเทศ และสาขาสกลนคร ได้รับรางวัลเกียรติบัตร (ทอง) ระดับประเทศ อีกทั้ง ธ.ก.ส. สาขา อีกจำนวน 192 สาขา ได้รับรางวัลเกียรติบัตรระดับจังหวัด ซึ่งเป็นการสะท้อนให้เห็นถึงการมุ่งเน้นให้มีการบริหารจัดการและมีการดำเนินการด้านความปลอดภัย อาชีวอนามัยและสภาพแวดล้อมในการทำงานให้เป็นไปตามมาตรฐานตามที่กฎหมายกำหนด
สำหรับหลักเกณฑ์การพิจารณารางวัลนั้น สถานประกอบกิจการต้องไม่มีการถูกดำเนินคดีด้านความปลอดภัยในการทำงานทุกกรณี ไม่มีลูกจ้างประสบอันตรายจากการทำงานถึงขั้นเสียชีวิต ทุพพลภาพ หรือสูญเสียอวัยวะบางส่วน ในระยะเวลาที่กำหนด มีอัตราการประสบอันตรายจากการทำงานถึงขั้นหยุดงานเกิน 3 วัน ลดลงไม่น้อยกว่าร้อยละ 5 โดยผลการเปรียบเทียบอัตราการประสบอันตรายจากการทำงานถึงขั้นหยุดงานเกิน 3 วัน และมีการจัดตั้งชมรมจิตอาสาสร้างวินัยและวัฒนธรรมความปลอดภัยในสถานประกอบกิจการ และคลินิกความปลอดภัยในสถานประกอบกิจการ
วันศุกร์ที่ 19 พฤศจิกายน 2564
กรมการขนส่งทางบกงดให้บริการเดินรถระหว่างเวลา 23.00 - 03.00 น. ในเขตพื้นที่ควบคุมสูงสุดและเข้มงวด 6 จังหวัด
ต่อเนื่องไปจนถึงวันที่ 30 พฤศจิกายน 2564
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่นายกรัฐมนตรีได้ออกข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 38) ขยายเวลาการบังคับใช้มาตรการห้ามออกนอกเคหสถานสำหรับพื้นที่ควบคุมสูงสุดและเข้มงวดรวมทั้งมาตรการควบคุมและป้องกันโรคในเขตพื้นที่ควบคุมสูงสุดและเข้มงวดทุกจังหวัดยังคงห้ามออกนอกเคหสถานระหว่างเวลา 23.00 - 03.00 น. ของวันรุ่งขึ้น จนถึงวันที่ 30 พฤศจิกายน 2564 ประกอบกับศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (โควิด - 19) หรือ ศบค. พิจารณาปรับปรุงเขตพื้นที่จังหวัดจำแนกตามระดับพื้นที่สถานการณ์โดยกำหนดพื้นที่ควบคุมสูงสุดและเข้มงวดเป็น 6 จังหวัด พื้นที่ควบคุมสูงสุด 39 จังหวัด พื้นที่ควบคุม 23 จังหวัด และพื้นที่เฝ้าระวังสูง 5 จังหวัดนั้น กรมการขนส่งทางบก (ขบ.) จึงได้มีคำสั่งขยายเวลาการบังคับใช้มาตรการการให้บริการรถโดยสารสาธารณะและการขนส่งสินค้าให้สอดคล้องกับข้อกำหนดและคำสั่งของ ศบค. โดยให้ผู้ประกอบการขนส่งในเขตพื้นควบคุมสูงสุดและเข้มงวด 6 จังหวัด ได้แก่ จังหวัดตาก นครศรีธรรมราช นราธิวาส ปัตตานี ยะลา และสงขลา ปฏิบัติดังนี้ การให้บริการรถโดยสารประจำทางในเส้นทางระหว่างจังหวัด เส้นทางหมวด 2 หมวด 3 และรถโดยสารไม่ประจำทางที่มีท้องที่ทำการขนส่งทั่วราชอาณาจักร ในเขตพื้นควบคุมสูงสุดและเข้มงวดยังคงงดให้บริการเดินรถตั้งแต่เวลา 23.00 - 03.00 น. ของวันรุ่งขึ้น ส่วนการให้บริการรถโดยสารประจำทาง เส้นทางหมวด 1 หมวด 4 และรถโดยสารไม่ประจำทาง ในเขตพื้นควบคุมสูงสุดและเข้มงวด ให้เป็นไปตามคำสั่งคณะกรรมการควบคุมการขนส่งทางบกประจำจังหวัด งดให้บริการเดินรถตั้งแต่เวลา 23.00 - 03.00 น. ของวันรุ่งขึ้นสำหรับผู้ประกอบการขนส่งสินค้าในเขตพื้นควบคุมสูงสุดและเข้มงวด ยังคงงดการขนส่งสินค้าในระหว่างเวลา 23.00 - 03.00 น. ของวันรุ่งขึ้น เว้นแต่บุคคลที่มีความจำเป็นในการขนส่งสินค้าเพื่อประโยชน์ของประชาชน โดยต้องจัดเตรียมเอกสารเพื่อใช้แสดงต่อเจ้าหน้าที่ ได้แก่ ใบอนุญาตขับรถ บัตรประจำตัวประชาชน บัตรประจำตัวพนักงานหรือหนังสือรับรองการทำงาน และเอกสารรับรองความจำเป็นเกี่ยวกับสินค้าและการเดินทางของผู้ขนส่งสินค้าและต้องปฏิบัติตามมาตรการป้องกันโรคที่ทางราชการกำหนดอย่างเคร่งครัด ทั้งนี้ ให้มีผลต่อเนื่องไปจนถึงวันที่ 30 พฤศจิกายน 2564 หรือจนกว่าจะมีคำสั่งเปลี่ยนแปลงเป็นอย่างอื่น
อธิบดีกรมการขนส่งทางบก กล่าวเพิ่มเติมว่า เพื่อเป็นการเสริมสร้างความเชื่อมั่นและความมั่นใจให้กับประชาชนและนักท่องเที่ยวในการใช้บริการรถโดยสารสาธารณะ ผู้ประกอบการขนส่งยังคงต้องปฏิบัติตามมาตรการทางด้านสาธารณสุข เพื่อป้องกันการแพร่ระบาดของโรคติดเชื้อไวรัส COVID-19 อย่างต่อเนื่อง โดยต้องตรวจวัดอุณหภูมิพนักงานและผู้โดยสาร พนักงานทุกคนต้องสวมหน้ากากผ้าหรือหน้ากากอนามัยตลอดเวลาที่ให้บริการ มีการเว้นระยะห่างระหว่างที่นั่งและที่ยืน จัดให้มีเจลแอลกอฮอล์สำหรับล้างมือ ลดกระจกหน้าต่างเพื่อเพิ่มการระบายอากาศภายในรถ และเช็ดทำความสะอาดพื้นผิวสัมผัสภายในตัวรถ เช่น ราวจับ ที่จับบริเวณประตูรถ ที่นั่ง ด้วยน้ำยาฆ่าเชื้อเป็นประจำ
วันพฤหัสบดีที่ 12 พฤษภาคม 2565
รัฐมนตรีว่าการกระทรวงยุติธรรม ลุยหัวหินเร่งแก้หนี้ครั้งที่ 9 กางผลงานช่วยประชาชนได้แล้วเกือบหมื่นราย
รัฐมนตรีว่าการกระทรวงยุติธรรม ลุยหัวหินเร่งแก้หนี้ครั้งที่ 9 กางผลงานช่วยประชาชนได้แล้วเกือบหมื่นราย ทุนทรัพย์ 2,480 ล้าน เร่งสปีดลงทุกจังหวัดเพื่อช่วยเรื่องหนี้พร้อมรับฟังปัญหา ยันใช้งบคุ้มค่าดูแลประชาชน
เมื่อวันที่ 12 พฤษภาคม 2565 เวลา 11.00 น. ที่มหาวิทยาลัยเทคโนโลยีราชมงคลรัตนโกสินทร์ วิทยาเขตวังไกลกังวล จ.ประจวบคีรีขันธ์ มีการจัดงานมหกรรมไกล่เกลี่ยหนี้สินครัวเรือน ครั้งที่ 9 และยุติธรรมพบประชาชน โดยมี นายสมศักดิ์ เทพสุทิน รมว.ยุติธรรม เป็นประธานเปิดงาน พร้อมด้วย นายเสถียร เจริญเหรียญ ผู้ว่าราชการจังหวัดประจวบคีรีขันธ์ ว่าที่ ร.ต.ธนกฤต จิตรอารีย์รัตน์ เลขา รมว.ยุติธรรม นายวัลลภ นาคบัว รองปลัดกระทรวงยุติธรรม นางจิรภา สินธุนาวา ผู้ตรวจราชการกระทรวงยุติธรรม นายเรืองศักดิ์ สุวารี อธิบดีกรมคุ้มครองสิทธิและเสรีภาพ พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม นายวิชัย ไชยมงคล เลขาธิการ ป.ป.ส. นางสาวยุพาภรณ์ ศิริกิจพาณิชย์กูล รองอธิบดีกรมบังคับคดี นายวิวัฒน์ นิติกาญจนา นายก อบจ.ราชบุรี นางบุญยิ่ง นิติกาญจนา ส.ส.ราชบุรี พรรคพลังประชารัฐ นายชัยณรงค์ กัจฉปานันท์ กองทุนเงินให้กู้ยืมเพื่อการศึกษา (กยศ.) ข้าราชการ เจ้าหน้าที่กระทรวงยุติธรรม และประชาชนร่วมงาน โดยก่อนเข้างานมีการคัดกรองโควิด-19 อย่างเข้มงวด
นายสมศักดิ์ กล่าวว่า วันนี้ตนนั่งรถมาไกล 200 กิโลเมตร เพื่อมาช่วยเร่งไกล่เกลี่ยและแก้ปัญหาหนี้สินให้กับชาวประจวบและเพชรบุรี ตามนโยบายรัฐบาลในการคลายทุกข์ให้กับประชาชน โดยมีเป้าหมายประชาชนที่เข้าร่วมงาน 9,139 ราย ทุนทรัพย์ทั้งสิ้น 548 ล้านบาท ตนคำนวณตัวเลขผู้ขาดส่งโดยเฉลี่ยที่เราไกล่เกลี่ยก่อนหน้านี้ได้รับส่วนลดเป็นแสนบาท วันนี้ถ้าใครมาเขาจะคิดและลดให้เป็นกรณีพิเศษ ตนไปมาหลายจังหวัด การแก้หนี้คือปลายทุกข์ ตนได้คุยกับ รมต.หลายท่าน อยากให้มีการสนับสนุนและสร้างอาชีพใหม่ให้ประชาชน เช่น การเลี้ยงวัว ทำอาหารฮาลาลเพื่อส่งออก ตรงนี้เป็นหน้าที่ของรัฐบาลในการจัดทำให้ประชาชน ขอขอบคุณสถาบันการเงินที่เข้าร่วมงาน คือ กยศ. ธนาคารออมสิน ธอส. ธกส. บริษัท บริหารสินทรัพย์ กรุงเทพพาณิชย์ จำกัด (มหาชน) บริษัท บริหารสินทรัพย์ เจ จำกัด บริษัท เจเอ็มที เน็ทเวอร์ค เซอร์วิสเซ็ส จำกัด (มหาชน)
“การจัดงานจนถึงขณะนี้มีลูกหนี้ขอไกล่เกลี่ยแล้ว 10,073 ราย ซึ่งไกล่เกลี่ยสำเร็จไปถึง 9,200 ราย ทุนทรัพย์รวม 2.4 พันล้านบาท จะเห็นได้ว่าผลสำเร็จนี้ เป็นการจัดสรรงบประมาณที่คุ้มค่า เพราะรัฐบาลได้รับงบมา 41 ล้านบาท เพื่อแก้ปัญหาเรื่องนี้ เฉลี่ยตกคนละ 400 บาท จากเป้าหมาย 1 แสนราย แต่รัฐบาล สามารถนำมาต่อยอดลดค่าใช้จ่ายประชาชนได้ถึงคนละ 120,000 บาท ทำให้ประชาชนได้รับประโยชน์อย่างเต็มที่หายใจหายคอได้มากขึ้นและทำให้ประชาชน รู้จักภารกิจของกระทรวงยุติธรรมมากขึ้น ผมขอขอบคุณทุกหน่วยงานที่ให้การสนับสนุน เพื่อช่วยเหลือประชาชน” รมว.ยุติธรรม กล่าว
จากนั้นนายสมศักดิ์ ได้มอบเงินเยียวยา 10 ราย รวมเป็นเงินทั้งสิ้น 778,514 บาท และมอบป้ายศูนย์ไกล่เกลี่ยข้อพิพาทภาคประชาชน จำนวน 9 ศูนย์ และได้เดินชมบูธนิทรรศการ และร่วมการไกล่เกลี่ย โดยรายแรก เป็นหนี้ก่อนฟ้องของกยศ.กู้มา 200,000 บาท ส่งมา 15 ปี กยศ. ลดให้เหลือ 153,000 บาท ผ่อนอีก 20 ปี งวดละ 740 บาท รายต่อมา เป็นหนี้ ธนาคารออมสิน ขอขยายหนี้ ลดดอกเบี้ย
วันเสาร์ที่ 6 สิงหาคม 2565
​นายกฯ พอใจหลังผ่อนคลายมาตรการและเปิดประเทศ 7 เดือนนักท่องเที่ยวเดินทางเข้าไทยกว่า 3 ล้านคน สร้างรายได้ 1.57 แสนล้านบาท
​นายกฯ พอใจหลังผ่อนคลายมาตรการและเปิดประเทศ 7 เดือนนักท่องเที่ยวเดินทางเข้าไทยกว่า 3 ล้านคน สร้างรายได้ 1.57 แสนล้านบาท สั่งการประเมินภาวะและแนวโน้มเศรษฐกิจไทยอย่างต่อเนื่องเพื่อกำหนดนโยบายที่สอดคล้องเท่าทันเป็นประโยชน์มากที่สุด
วันนี้ 6 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจนักท่องเที่ยวเดินทางเข้าประเทศไทยเพิ่มขึ้นต่อเนื่องหลังรัฐบาลผ่อนคลายมาตรการและเปิดประเทศ โดยตั้งแต่วันที่ 1 มกราคม – 31 กรกฎาคม 2565 พบว่าจำนวนนักท่องเที่ยวเดินทางเข้าประเทศไทยสะสมอยู่ที่ 3,150,303 คน สามารถสร้างรายได้ 1.57 แสนล้านบาท โดยประเทศที่เดินทางมาไทย 5 อันดับแรก ได้แก่ มาเลเซีย 425,289 คน อินเดีย 333,973 คน สิงคโปร์ 183,716 คน สหราชอาณาจักร 161,780 คน และสหรัฐอเมริกา 146,891 คน ตามลำดับ
ทั้งนี้ ในส่วนของรายงานกระทรวงการคลัง (กค.) เกี่ยวกับภาวะและแนวโน้มเศรษฐกิจไทยประจำไตรมาสที่ 2 ปี 2565 (เดือนเมษายน-มิถุนายน 2565) ของคณะกรรมนโยบายการเงิน (กนง.) ในเรื่องของการประมาณการจำนวนนักท่องเที่ยวต่างชาติในปี 2565 อยู่ที่ 6 ล้านคน สูงกว่าประมาณการเดิมที่ 5.6 ล้านคน เนื่องจากการเปิดประเทศของไทยและต่างประเทศเร็วกว่าที่คาดการณ์ไว้ และในปี 2566 คาดการณ์จำนวนอยู่ที่ 19 ล้านคน โดยคาดว่าจำนวนนักท่องเที่ยวต่างชาติมีแนวโน้มเพิ่มขึ้นต่อเนื่องจากการคลี่คลายของสถานการณ์โควิด-19 ทั่วโลก
อย่างไรก็ตามแม้อัตราเงินเฟ้อทั่วไปในปี 2565 คาดว่าจะอยู่ที่ร้อยละ 6.2 โดยสูงเกินกรอบเป้าหมายตลอดปี 2565 และคาดว่าในปี 2566 จะปรับลงเข้าสู่กรอบเป้าหมายอยู่ที่ร้อยละ 2.5 ทั้งนี้ กนง. ประเมินว่าการเพิ่มขึ้นของอัตราเงินเฟ้อเป็นผลจากแรงกดดันด้านอุปทานเป็นสำคัญ รวมทั้งการส่งผ่านต้นทุนภายในประเทศที่สูงขึ้นและกระจายตัวในหมวดสินค้าที่หลากหลายมากขึ้น ขณะที่การบริโภคภาคเอกชนปี 2565 คาดว่าจะขยายตัวที่ร้อยละ 4.9 จากการฟื้นตัวของกิจกรรมทางเศรษฐกิจและภาคบริการ ทั้งนี้ ในปี 2566 คาดว่าจะขยายตัวที่ร้อยละ 3.6 จากสถานการณ์โควิด-19 ที่คลี่คลายและการจ้างงานที่ทยอยฟื้นตัวตามภาคการท่องเที่ยว
“นายกรัฐมนตรีสั่งการหน่วยงานที่เกี่ยวข้องประเมินภาวะ และแนวโน้มเศรษฐกิจไทยอย่างต่อเนื่อง โดยให้ประเมินควบคู่ไปกับสถานการณ์การเปลี่ยนแปลงของโลก เพื่อจักได้กำหนดนโยบายประเทศให้เท่าทัน สอดคล้อง กับบริบทการเปลี่ยนแปลง ให้ประเทศ และประชาชนไทยได้ประโยชน์สูงสุด ทั้งนี้ เชื่อมั่นว่า จากตัวเลขการคาดการณ์ต่าง ๆ ประเทศเศรษฐกิจไทยยังคงได้รับการคาดการณ์ว่าจะขยายตัวต่อเนื่อง และมีโอกาสฟื้นตัวดี ซึ่งแม้ว่าการแก้ไขปัญหาเศรษฐกิจมีปัจจัยที่เกี่ยวข้องจำนวนมาก ทั้งจากในประเทศ และต่างประเทศ รัฐบาลพยายามอย่างยิ่งที่จะแก้ไขปัญหา สนับสนุนด้านที่มีศักยภาพ ทั้งนี้เพื่อชีวิตความเป็นอยู่ที่ดีของประชาชน” นายธนกรฯ กล่าว
---------------
วันจันทร์ที่ 22 พฤศจิกายน 2564
รัฐบาลเห็นชอบให้ไทยเสนอตัวเป็นเจ้าภาพจัด 3 เมกะอีเวนท์
วันพฤหัสบดีที่ 18 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบในหลักการให้ประเทศไทยเสนอตัวเป็นเจ้าภาพจัดการงานเมกะอีเวนท์ 3 รายการ ได้แก่ งาน Expo2028 ภูเก็ต ไทยแลนด์ ในปี 2571 งานมหกรรมพืชสวนโลกอุดรธานี ในปี 2569 และงานมหกรรมพืชสวนโลกนครราชสีมา ในปี 2572 โดยหากไทยได้รับเลือกเป็นเจ้าภาพทั้ง 3 งาน คาดว่าจะสามารถดึงดูดนักท่องเที่ยวเข้าร่วมงานได้กว่า 4.9 ล้านคน สร้างเงินสะพัดกว่า 49,231 ล้านบาท ผลักดันการเติบโตของจีดีพีได้กว่า 39,000 ล้านบาท และเกิดการจ้างงานกว่า 113,439 คน นอกจากนี้ ยังเป็นการกระตุ้นให้เกิดการพัฒนาและต่อยอดโครงสร้างพื้นฐานต่าง ๆ เพื่อรองรับนักเดินทางจากทั่วโลก ต่อเนื่องไปจนถึงการพัฒนาหลังการจัดงานให้เป็นพื้นที่เศรษฐกิจใหม่ในระยะยาวอีกด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 20 กรกฎาคม 2564
ครม.เห็นชอบให้ขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักรออกไปอีก 2 เดือนตั้งแต่วันที่ 1 สิงหาคม 2564 และสิ้นสุดในวันที่ 30 กันยายน 2564
ครม.เห็นชอบให้ขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักรออกไปอีก 2 เดือนตั้งแต่วันที่ 1 สิงหาคม 2564 และสิ้นสุดในวันที่ 30 กันยายน 2564
(20  ก.ค. 64 )  น.ส.ไตรศุลี  ไตรสรณกุล รองโฆษกประจำสำนักนายกรัฐมนตรีกล่าวว่า  คณะรัฐมนตรี(ครม.)เห็นชอบให้ขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักรออกไปอีก 2 เดือนตั้งแต่วันที่ 1 สิงหาคม 2564 และสิ้นสุดในวันที่ 30 กันยายน 2564 ตามที่สำนักงานสภาความมั่นคงแห่งชาติ(สมช.)เสนอ  ซึ่งประกาศฉบับเดิมจะสิ้นสุดในวันที่ 31กรกฎาคม 2564 นี้  โดยสมช.ในฐานะศูนย์ปฏิบัติการ ศูนย์บริหารสถานการณ์โควิด-19 (ศปก.ศบค.) ได้เข้าร่วมการประชุมคณะกรรมการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) เมื่อวันที่ 9 กรกฎาคม 2564 ซึ่งในที่ประชุมปลัดกระทรวงสาธารณสุข ได้รายงานการแพร่ระบาดว่า สถานการณ์ในระดับโลก ยังพบผู้ติดเชื้อจำนวนมากในหลายภูมิภาค ประเทศไทยพบผู้ติดเชื้ออยู่ในอันดับที่ 62  อันดับหนึ่งคือสหรัฐอเมริกา อันดับสอง อินเดีย และอันดับสาม บราซิล
สำหรับสถานการณ์การระบาดของโควิด-19 ในไทยระลอกเดือน เมษายน 2564 ระหว่างวันที่ 1 เมษายน – 9 กรกฎาคม 2564 มีผู้ป่วยติดเชื้อสะสมจำนวน 288,643 ราย  ขณะที่สถานการณ์การแพร่ระบาดในกรุงเทพมหานครและปริมณฑล ปรากฏจำนวนผู้ติดเชื้อจำนวนมากกว่าหลายพันคนต่อวัน และมีอัตราการเสียชีวิตเพิ่มสูงมากขึ้นอย่างต่อเนื่อง เนื่องจากเชื้อไวรัสโควิด -19 เป็นชนิดสายพันธุ์ใหม่(เดลต้า) สามารถแพร่ระบาดและติดต่อกันได้ง่ายมากยิ่งขึ้น นอกจากนี้ในบางพื้นที่ยังพบสายพันธุ์เบต้า ที่มีความรุนแรงมาก อาจส่งผลให้อัตราการเสียชีวิตของผู้ป่วยสูงขึ้น ขณะเดียวกันยังพบการระบาดเป็นกลุ่มก้อนในจังหวัดที่มีสถานประกอบการ โรงงาน ตลาดค้าส่ง  และพบการระบาดต่อเนื่องจากผู้ติดเชื้อที่เดินทางกลับภูมิลำเนา ที่พักแรงงานก่อสร้างชั่วคราว ครอบครัว ตลาด สถานที่ทำงาน และสถานที่ชุมชนต่างๆ
สำหรับแนวโน้มการแพร่ระบาดในระยะต่อไป กระทรวงสาธารณสุขประเมินว่าจะมีผู้ติดเชื้อจำนวน 10,000รายต่อวัน หรือมีผู้ป่วยสะสมมากกว่า 100,000 ราย ภายในระยะเวลา 14 วัน ซึ่งจะส่งผลให้มีผู้เสียชีวิตในอัตราเกิน 100 รายต่อวัน จึงมีความจำเป็นอย่างยิ่งยวดในการกำหนดมาตรการควบคุมแบบบูรณาการเพื่อควบคุมและแก้ไขสถานการณ์โดยเร็ว เพื่อให้เกิดความมั่นคงทางด้านสาธารณสุข จะช่วยลดผลกระทบที่จะเกิดขึ้นกับทุกภาคส่วน โดยเฉพาะอย่างยิ่งภาระต่อบุคลากรทางการแพทย์ เตียงรักษา หรืออุปกรณ์ทางการแพทย์
ทั้งนี้ศปก.ศบค. พิจารณาแล้วเห็นว่า สถานการณ์ทั้งในปัจจุบันและระยะต่อไปยังคงเป็นภัยคุกคามความปลอดภัยในชีวิตของประชาชน ความมั่นคงปลอดภัยทางด้านสาธารณสุข และระบบเศรษฐกิจและสังคมของประเทศ จึงมีความจำเป็นต้องขยายเวลาการประกาศสถานการณ์ฉุกเฉินในทุกเขตท้องที่ออกไป เพื่อให้การบังคับใช้มาตรการควบคุมและระงับยับยั้งการแพร่ระบาดของโรคเป็นไปอย่างมีประสิทธิภาพ เพื่อรักษาไว้ซึ่งความปลอดภัยในสุขภาพและชีวิตของประชาชน
.....
วันอังคารที่ 7 มิถุนายน 2565
โฆษกรัฐบาลเผย “นายกฯ” ปลื้มภาพรวมหลังปรับมาตรการเดินทางเข้าไทย เชื่อมั่นรัฐบาลวางแนวทางนโยบายถูกต้องสอดรับสถานการณ์ คาดการณ์นักท่องเที่ยวเพิ่มขึ้นต่อเนื่องกว่า 30,000 คนต่อวัน
โฆษกรัฐบาลเผย “นายกฯ” ปลื้มภาพรวมหลังปรับมาตรการเดินทางเข้าไทย เชื่อมั่นรัฐบาลวางแนวทางนโยบายถูกต้องสอดรับสถานการณ์ คาดการณ์นักท่องเที่ยวเพิ่มขึ้นต่อเนื่องกว่า 30,000 คนต่อวัน สร้างรายได้ 1.15 ล้านล้านบาท ในปี 2565
วันนี้ (วันที่ 7 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี ปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจแนวโน้มนักท่องเที่ยวที่ดีขึ้น ภายหลังการติดตามสถานการณ์และการดำเนินการตามนโยบายผ่อนคลายมาตรการเดินทางเข้าประเทศไทย เมื่อวันที่ 1 มิถุนายน 2565 ที่ผ่านมา ซึ่งส่งผลให้นักท่องเที่ยวที่จะเดินทางเข้าประเทศไทยหากเป็นผู้เดินทางที่ไม่ได้รับวัคซีน หรือได้รับวัคซีนไม่ครบ รวมถึงผู้สัมผัสใกล้ชิดเสี่ยงสูง (HRC) สามารถแสดงผล Professional ATK หรือ RT-PCR ได้ โดยไม่ต้องมีการกักตัว ซึ่งขณะนี้ประเทศไทยมียอดจองการเดินทางเพิ่มขึ้นอย่างต่อเนื่อง เนื่องจากมาตรการการเดินทางเข้าประเทศมีความสะดวกและรวดเร็วขึ้น ซึ่งปัจจัยบวกต่อตลาดนักท่องเที่ยวต่างชาติอย่างมาก
โฆษกประจำสำนักนายกรัฐมนตรีกล่าวว่า ททท. ได้รายงานสถานการณ์จากเดิมที่มียอดนักท่องเที่ยวประมาณ 18,000 - 20,000 คนต่อวัน คาดการณ์ว่าหลังจากนี้หากมีการยกเลิก ไทยแลนด์พาส ตัวเลขนักท่องเที่ยวจะเพิ่มขึ้นเป็น 25,000 - 30,000 ต่อวัน และหลังจากการคลายล็อกมาตรการของรัฐบาล เชื่อว่าเศรษฐกิจจะฟื้นตัวขึ้น โดยเฉพาะผู้ประกอบการโรงแรม ร้านอาหาร และรถเช่า โดยเชื่อว่าเศรษฐกิจในปีนี้จะมีรายได้จากการท่องเที่ยวทั้งจากในประเทศและนักท่องเที่ยวต่างประเทศ ประมาณ 1.15 ล้านล้านบาท ซึ่งทางกระทรวงการท่องเที่ยวและกีฬา และหน่วยงานที่เกี่ยวข้องได้ตั้งเป้าหมายให้มีจำนวนนักท่องเที่ยวเดินทางเข้าประเทศได้กว่า 7-10 ล้านคนต่อปี ด้วยการออกแผนส่งเสริมการตลาดท่องเที่ยวผ่านแคมเปญ “Visit Thailand Year 2022: Amazing New Chapters” นำเสนอการพลิกโฉมการท่องเที่ยวไทยสู่มิติใหม่ พร้อมวางกลยุทธ์ดึงดูดนักท่องเที่ยวต่างชาติด้วยการสร้างคุณค่าและประสบการณ์การท่องเที่ยวมิติใหม่จากสินค้าและบริการด้านการท่องเที่ยวที่มีเอกลักษณ์โดดเด่นและแตกต่างจากประเทศคู่แข่ง เช่น ส่งเสริมกลุ่มงานแต่งงาน กลุ่ม digital nomads และครอบครัว, กลุ่ม health & wellness และกลุ่มปั่นจักรยาน เป็นต้น
ขณะเดียวกันในช่วงครึ่งหลังของปีนี้ จะกระตุ้นตลาดนักท่องเที่ยวต่างชาติให้เพิ่มขึ้นต่อเนื่อง โดยเน้นกลุ่มนักท่องเที่ยวคุณภาพให้เพิ่มขึ้นมาไม่น้อยกว่า 300,000 คนต่อเดือนในช่วงเดือนพฤษภาคม-กันยายน 2565 ซึ่งประเมินว่าจะมีนักท่องเที่ยวที่เดินทางเข้าไทยจากประเทศอินเดีย กลุ่มประเทศตะวันออกกลาง อีกทั้งตั้งแต่เดือนตุลาคมเป็นต้นไปจะมีนักท่องเที่ยวจากยุโรปเดินทางเข้ามามากขึ้น เนื่องจากตรงกับช่วงฤดูหนาวของทวีปยุโรป
“ประเทศไทยได้ติดตามประเมินสถานการณ์เพื่อการกำหนดนโยบายประเทศอย่างต่อเนื่อง ซึ่งเป็นการคาดการณ์กำหนดวางนโยบายที่ถูกต้อง สอดรับกับสถานการณ์โลก จึงทำให้นโยบายเปิดประเทศของไทย รวมถึงหลาย ๆ ประเทศเป็นไปในทิศทางเดียวกัน เริ่มผ่อนคลายมาตรการเดินทางเข้าประเทศเช่นเดียวกัน ส่งผลให้นักท่องเที่ยวมีหลายทางเลือก นายกรัฐมนตรีจึงได้สั่งการให้หน่วยงานที่เกี่ยวข้องเร่งประชาสัมพันธ์แผนการท่องเที่ยวไทย ตลอดจนสั่งการกำชับเจ้าหน้าที่ด้านมาตรการทางสาธารณสุข การควบคุมโรค ความปลอดภัยตามจุดต่าง ๆ ให้มีความพร้อมต้อนรับนักท่องเที่ยวอย่างเต็มศักยภาพ เพื่อสร้างความเชื่อมั่น ให้ความปลอดภัยแก่นักท่องเที่ยวและชาวไทยด้วย” นายธนกรฯ กล่าว
วันพฤหัสบดีที่ 28 ตุลาคม 2564
โฆษกรัฐบาลเผย นายกฯ เดินทางเข้าร่วมการประชุมระดับผู้นำว่าด้วยการเปลี่ยนแปลงสภาพภูมิอากาศ COP 26  ณ เมืองกลาสโกว์ สหราชอาณาจักร
โฆษกรัฐบาลเผย นายกฯ เดินทางเข้าร่วมการประชุมระดับผู้นำว่าด้วยการเปลี่ยนแปลงสภาพภูมิอากาศ COP 26  ณ เมืองกลาสโกว์ สหราชอาณาจักร
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรีมีกำหนดการเดินทางนำคณะผู้แทนไทย ประกอบด้วยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เดินทางไป เมืองกลาสโกว์ สหราชอาณาจักร เพื่อเข้าร่วมการประชุมระดับผู้นำ (World Leaders Summit) ในการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (United Nations Framework Convention on Climate Change Conference of the Parties: UNFCCC COP) สมัยที่ 26 ระหว่างวันที่ 1-2 พฤศจิกายน 2564
โฆษกประจำสำนักนายกฯ กล่าวอีกว่า ในการประชุมระดับผู้นำ COP 26 ครั้งนี้ นายกรัฐมนตรีจะได้ร่วมกล่าวสุนทรพจน์แสดงวิสัยทัศน์ของไทยต่อความท้าทายสำคัญของโลก เรื่องการเปลี่ยนแปลงสภาพภูมิอากาศ ซึ่งจะเป็นโอกาสที่ นายกรัฐมนตรีจะได้นำเสนอยุทธศาสตร์ระยะยาวเพื่อลดการปล่อยก๊าซเรือนกระจกของไทย (Long-Term Low Greenhouse Gas Emission Development Strategy: LT-LEDS) ซึ่งเป็นส่วนหนึ่งของการดำเนินการตามพันธกรณีภายใต้ความตกลงปารีส และย้ำให้ประชาคมโลกทราบถึงเป้าหมายของไทย และการดำเนินการที่แข็งขันของไทยตลอดช่วงเวลาที่ผ่านมา
“เป็นโอกาสที่นายกรัฐมนตรีจะได้แสดงบทบาท และความมุ่งมั่น ร่วมกับนานาประเทศในการตระหนัก และการกำหนดนโยบายเพื่อลดปัญหาด้านสิ่งแวดล้อม ที่เป็นปัญหาใหญ่และส่งผลกระทบกับชีวิต และทรัพย์สินของทุกคนในโลกโดยในปีนี้ สหราชอาณาจักรจะเป็นเจ้าภาพจัดการประชุม COP26 ระหว่างวันที่ 31 ตุลาคม - 12 พฤศจิกายน 2564 ซึ่งนายกรัฐมนตรีสหราชอาณาจักรได้เชิญประมุขและผู้นำรัฐบาลจากทั่วโลกมากกว่า 120 ประเทศ ตลอดจนผู้แทนและเจ้าหน้าที่ระดับสูงรวมกว่า 25,000 คน เข้าร่วมการประชุมด้วย คำเชิญดังกล่าวแสดงถึงความสำคัญสำหรับผู้นำระดับโลกในการดำเนินการที่เป็นรูปธรรมที่มุ่งเป้าไปที่การบรรลุเป้าหมาย COP ที่ประสบความสำเร็จและการดำเนินการที่ประสานกันเพื่อจัดการกับการเปลี่ยนแปลงสภาพภูมิอากาศ
วันศุกร์ที่ 1 เมษายน 2565
ปลัดเกษตรฯ จัด Talk Show “เหลียวหลังแลหน้า 130 ปี กระทรวงเกษตรและสหกรณ์ สู่ Next Normal”
ปลัดเกษตรฯ จัด Talk Show “เหลียวหลังแลหน้า 130 ปี กระทรวงเกษตรและสหกรณ์ สู่ Next Normal” เล่าประวัติความเป็นมา และการวางรากฐานการทำงานปัจจุบันและในอนาคต ตั้งเป้าผลักดันให้ไทยเป็น 1 ใน 7 ประเทศสำคัญของผู้ส่งออกสินค้าเกษตรและเกษตรแปรรูปมูลค่าสูงของโลก
ดร.ทองเปลว กองจันทร์ ปลัดกระทรวงเกษตรและสหกรณ์ เป็นประธานจัดกิจกรรมเหลียวหลังแลหน้า 130 ปี กระทรวงเกษตรและสหกรณ์ สู่ Next Normal ผ่านการเล่าเรื่อง (Talk Show) โดยได้บอกเล่าเรื่องราวถึงประวัติความเป็นมาของกระทรวงเกษตรฯ นับตั้งแต่เริ่มการก่อตั้ง พ.ศ. 2435 จนถึง พ.ศ. 2565 เหตุการณ์และนโยบายที่สำคัญ การขับเคลื่อนภาคเกษตรอย่างยั่งยืน ซึ่งเป็นการวางรากฐานการทำงานของกระทรวงรองรับความปกติใหม่ (New Normal) ปัจจุบันและในอนาคต ณ ห้องประชุมกระทรวงเกษตรและสหกรณ์ 115
การครบรอบก่อตั้ง 130 ปี ของกระทรวงเกษตรและสหกรณ์ ซึ่งตรงกับวันที่ 1 เมษายน ของทุกปี ปลัดกระทรวงเกษตรและสหกรณ์ ได้เน้นย้ำว่า การขับเคลื่อนภาคเกษตรของกระทรวงเกษตรและสหกรณ์ในยุค Next Normal ยังคงต้องมุ่งเน้นเป้าหมายยุทธศาสตร์ชาติที่ต้องการให้ “ประเทศไทยเป็นหนึ่งในผู้เล่นสำคัญด้านการผลิตและการค้าสินค้าเกษตรในเวทีโลก” โดยจะผลักดันให้ไทยเป็น 1 ใน 7 ประเทศสำคัญของผู้ส่งออกสินค้าเกษตรและเกษตรแปรรูปมูลค่าสูงของโลกภายในปี พ.ศ. 2580 (ครบ 20 ปี ยุทธศาสตร์ชาติและครบ 145 ปีกระทรวงเกษตรและสหกรณ์) ซึ่งต้องเผชิญกับความท้าทายให้ภาคเกษตรต้องปรับตัวในยุค Next Normal ทั้งการผลิตต้องเป็นมิตรกับสิ่งแวดล้อม และต้องผลักดันการแปรรูปมูลค่าสูงใช้การตลาดสมัยใหม่ หรือ “การตลาด 5.0”
อนึ่ง จากข้อมูลสำคัญของภาคการเกษตรในช่วงปี 2562 - 2564 พบว่าในปี 2564 ที่ผ่านมา ไทยมีพื้นที่เกษตรกรรม จำนวน 149.25 ล้านไร่ เป็นพื้นที่ชลประทาน 34.88 ล้านไร่ มีครัวเรือนเกษตรกร 8,037,722 ครัวเรือน เป็น Smart Farmer 506,078 ราย เป็น Young Smart Farmer 18,215 ราย มีมูลค่าการส่งออกสินค้าเกษตรและผลิตภัณฑ์สูงถึง 1,498,394 ล้านบาท และมีผลิตภัณฑ์มวลรวมภาคเกษตร 1,383,020 ล้านบาท ซึ่งถือเป็นตัวเลขที่ตอบโจทย์ได้ว่า กระทรวงเกษตรฯ ได้มีการขับเคลื่อนภาคการเกษตรมาอย่างต่อเนื่อง และพร้อมจะผลักดันให้มีการพัฒนาต่อไปในอนาคต
กระทรวงเกษตรและสหกรณ์ยังคงต้องปรับตัวในการทำงานให้ครอบคลุมทุกด้าน ทั้งการพัฒนาบุคลากรกระทรวงอย่างเป็นระบบครบวงจร การพัฒนากระบวนการขับเคลื่อนภารกิจของกระทรวง การผลักดันการวิจัยและนวัตกรรมเกษตร และยกระดับความร่วมมือเครือข่ายการพัฒนาภาคเกษตรจากทุกภาคส่วน ตลอดระยะเวลา 130 ปี ที่ผ่านมา กระทรวงเกษตรและสหกรณ์ยังคงมุ่งมั่นขับเคลื่อนภาคการเกษตรของประเทศ เร่งหาแนวทางแก้ไขปัญหาความเดือดร้อนของเกษตรกรในทุกสาขาอาชีพการเกษตร เพื่อทำนุบำรุงส่งเสริม พัฒนา และสร้างความเข็มแข็งต่อภาคเกษตรกรรม โดยมุ่งหมายความเป็นอยู่ที่ดีขึ้นของเกษตรกร ส่งเสริมเพิ่มมูลค่าเศรษฐกิจฐานรากของประเทศ และมุ่งเน้นการพัฒนาองค์กร เพื่อกำหนดนโยบาย โครงการ มาตรการช่วยเหลือเกษตรกรให้ครอบคลุมทุกมิติอย่างต่อเนื่อง เพื่อก้าวสู่ยุค Next Normal ของกระทรวงเกษตรและสหกรณ์ นำพาความอุดมสมบูรณ์แก่แผ่นดินและผืนน้ำของประเทศไทยต่อไป
วันศุกร์ที่ 14 มกราคม 2565
ก.อุตฯ เตรียมยกระดับ “ใบกระท่อม” แปรรูปเป็นสินค้า มอก. หลังปลดล็อกออกจากบัญชียาเสพติด
สุริยะฯ สั่ง สมอ. เร่งประกาศมาตรฐานสารสกัดจากใบกระท่อม เพื่อยกระดับเป็นสินค้า มอก. หลังปลดล็อกออกจากบัญชียาเสพติด
ก.อุตฯ เตรียมยกระดับ “ใบกระท่อม” แปรรูปเป็นสินค้า มอก.หลังปลดล็อกออกจากบัญชียาเสพติด
สุริยะฯ สั่ง สมอ. เร่งประกาศมาตรฐานสารสกัดจากใบกระท่อม เพื่อยกระดับเป็นสินค้า มอก. หลังปลดล็อกออกจากบัญชียาเสพติด เตรียมส่งขายเชิงพาณิชย์ออกสู่ตลาดโลกตามนโยบายเกษตรแปรรูป ภายหลังบอร์ด สมอ. เห็นชอบให้จัดทำมาตรฐาน เมื่อวันที่ 21 ธันวาคม 2564 ที่ผ่านมา
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมเดินหน้าผลักดันนโยบายรัฐบาลในการพัฒนาอุตสาหกรรมสมุนไพรไทย โดยเฉพาะใบกระท่อม หลังปลดล็อกออกจากบัญชียาเสพติดประเภทที่ 5 ทำให้ประชาชนทั่วไปสามารถปลูก ผลิต และจำหน่ายได้อย่างเสรี เนื่องจากสามารถต่อยอดให้เป็นพืชเศรษฐกิจได้ ประกอบกับตลาดการซื้อขายใบกระท่อมมีแนวโน้มเติบโตอย่างต่อเนื่อง จึงได้สั่งการให้สำนักงานมาตรฐานผลิตภัณฑ์อุตสาหกรรม (สมอ.) เร่งรัดประกาศมาตรฐานสารสกัดจากใบกระท่อม หลังจากที่บอร์ด สมอ. มีมติเห็นชอบให้ทำมาตรฐานดังกล่าวเมื่อวันที่ 21 ธันวาคม 2564 ที่ผ่านมา เพื่อเพิ่มมูลค่าทางเศรษฐกิจ โดยนำไปแปรรูปเป็นวัตถุดิบที่จะนำไปใช้ในกลุ่มอุตสาหกรรมการผลิตยา อาหารและเครื่องดื่มต่างๆ เพื่อขับเคลื่อนอุตสาหกรรมการผลิตสารสกัดจากใบกระท่อมให้มีคุณภาพ ได้มาตรฐาน และสามารถแข่งขันได้ในเชิงพาณิชย์ ทั้งในประเทศและต่างประเทศ
​นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม (สมอ.) กล่าวเพิ่มเติมว่า สมอ. ขานรับนโยบายรัฐบาล และกระทรวงอุตสาหกรรม โดยมีการจัดทำมาตรฐานสมุนไพรไทยและประกาศใช้แล้วรวมทั้งสิ้น 167 มาตรฐาน ทั้งมาตรฐานผลิตภัณฑ์ชุมชน (มผช.) มาตรฐานอุตสาหกรรมเอส (มอก.S) และมาตรฐานผลิตภัณฑ์อุตสาหกรรม (มอก.) ตามศักยภาพ ขนาด และความต้องการของภาคอุตสาหกรรม เช่น มาตรฐานสารสกัดขมิ้นชันผง สารสกัดฟ้าทะลายโจรผง สารสกัดกระชายดำผง สารสกัดกระเจี๊ยบแดงผง สารสกัดบัวบกผง สารสกัดมะขามป้อม สารสกัดงาขี้ม่อน สารสกัดน้ำมันถั่วอินคา สารสกัดบุกผง สารสกัดว่านหางจระเข้ผง และน้ำมันหอมระเหยตะไคร้หอมไทย เป็นต้น เพื่อให้สินค้ามีคุณภาพ ได้มาตรฐาน และสามารถแข่งขันได้ในเชิงพาณิชย์ สำหรับมาตรฐานสารสกัดจากใบกระท่อม สมอ. ได้จัดทำเป็นมาตรฐานวัตถุดิบที่จะนำไปใช้ในอุตสาหกรรมต่อเนื่อง เช่น ยา อาหาร และเครื่องดื่ม โดยคาดว่ามาตรฐานดังกล่าวจะแล้วเสร็จภายในปี 2565
“ในใบกระท่อมมีสารสำคัญ คือ 7-Hydroxymitragynine และไมทราไจนีน (Mitragynine) ถือเป็นสาร เสพติดจำพวกอัลคาลอยด์ ออกฤทธิ์กดประสาทส่วนกลาง (CNS depressant) ทำให้มีอาการสดชื่นกระปรี้กระเปร่า ไม่รู้สึกหิว กดความรู้สึกเมื่อยล้าขณะทำงาน ทำให้สามารถทำงานได้นานขึ้น สำหรับมาตรฐานสารสกัดใบกระท่อมที่ สมอ. จะจัดทำนี้จะควบคุมปริมาณสารเสพติดดังกล่าว เนื่องจากหากบริโภคในปริมาณมากๆ จะทําให้มีอาการมึนงง และคลื่นไส้อาเจียน บางรายจะมีอาการหวาดระแวงและเห็นภาพหลอน ซึ่งขณะนี้อยู่ในขั้นตอนวางแผนจัดทำมาตรฐาน” เลขาธิการ สมอ. กล่าวทิ้งท้าย
13 มกราคม 2565
วันเสาร์ที่ 28 สิงหาคม 2564
นายกฯ ยินดี ''รุ่งโรจน์ ไทยนิยม” คว้าเหรียญที่สอง ให้ทัพนักกีฬาไทยใน “Tokyo 2020 Paralympics”
นายกฯ ยินดี ''รุ่งโรจน์ ไทยนิยม” คว้าเหรียญที่สอง ให้ทัพนักกีฬาไทยใน “Tokyo 2020 Paralympics”
วันนี้ (28 สิงหาคม 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความยินดี และขอบคุณรุ่งโรจน์ ไทยนิยม นักกีฬาเทเบิลเทนนิสทีมชาติไทย ที่สามารถคว้าเหรียญทองแดงที่สอง ให้กับทัพนักกีฬาพาราลิมปิกทีมชาติไทย ในการแข่งขันพาราลิมปิกเกมส์ 2020 ที่กรุงโตเกียว ประเทศญี่ปุ่น
นายกรัฐมนตรีชื่นชมนักกีฬาทุกคนที่ร่วมการแข่งขันอย่างมุ่งมั่น ตั้งใจ
เป็นส่วนสำคัญที่นำพาชื่อเสียงมาสู่ประเทศ และจะติดตามการแข่งขันเป็นกำลังใจให้นักกีฬาไทยต่อไปตลอดการแข่งขัน
โฆษกรัฐบาล กล่าวว่าถึงแม้ว่า รุ่งโรจน์ จะแพ้ ปีเตอร์ โรเซนไมเออร์ (Peter Rosenmeier) นักกีฬาเทเบิลเทนนิสทีมชาติเดนมาร์ก ในการแข่งขันประเภทชายเดี่ยวในรอบรองชนะเลิศ แต่ถือว่าสร้างความสุขและความภาคภูมิใจแก่ประเทศไทยเป็นอย่างมาก ซึ่งในตอนนี้ทัพนักกีฬาไทยได้รับเหรียญทองแดงสองเหรียญแล้ว
วันพฤหัสบดีที่ 9 กันยายน 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน) (8 ก.ย.64)
สู่เป้าหมาย 33,000 คน ภายใน กันยายน 2564
อัปเดต  “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
ฉีดวันที่ 8 ก.ย.64 จำนวน 900 คน
ฉีดไปแล้ว 19,700 คน
ต้องฉีดอีก 13,300 คน
วันพฤหัสบดีที่ 16 ธันวาคม 2564
​PM pleased with Thai rice being name world’s best-tasting rice for 2 consecutive years
​PM pleased with Thai rice being name world’s best-tasting rice for 2 consecutive years
Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha was reported that Thailand's jasmine rice 105 variety has won the first prize of the “World’s Best Rice Award 2021”, held at the annual World Rice Conference. The country has received the top award for 2 consecutive years. The prime Minister extended his congratulations to the Thai farmers for global recognition of the Thai rice quality.
This is the world’s largest rice competition, organized annually at the World Rice Conference by the U.S.-based “The Rice Trader” magazine. This year, the event was held in Dubai during December 7-9, 2021 which marked its 13th anniversary. It drew 11 rice entries from the United States, China, India, Vietnam, Myanmar and Thailand. The 105 jasmine rice variety was added to the line-up by the Thai Rice Exporters Association. The competition criteria are smell, taste, texture and shape of the rice, both cooked and uncooked, in a blind test conducted by the judges.
According to the Government Spokesperson, the award will boost confidence and affirm the quality of Thai rice in the global market. This is in line with the Government’s policy under the Thai Rice Strategy 2020-2024 which adheres to the “marketing-led” approach to aim for Thailand to become global leader in production and marketing of quality rice at the international standard. The Government also stands ready to provide support to the farmers to enhance competitiveness of the Thai rice in the global market.
At present, export prices of Thai rice are considered competitive, which has resulted in the increase of and positive trend in the export volume. The total of 5.82 million tons of rice have been exported so far, from the export target of 60 million tons set for this year. In November alone, 825,000 tons of rice have been requested for export license, which is the highest in 11 months.
วันพฤหัสบดีที่ 28 กรกฎาคม 2565
โฆษกรัฐบาลเผย “นายกฯ” แนะประชาชนที่จะเดินทางช่วงวันหยุดยาว  28-31 ก.ค.นี้ ใช้บริการขนส่งสาธารณะด้วยความปลอดภัย “เว้นระยะห่าง สวมแมสก์” ลดเสี่ยงโควิด-19 ป้องกันอุบัติเหตุ
โฆษกรัฐบาลเผย “นายกฯ” แนะประชาชนที่จะเดินทางช่วงวันหยุดยาว  28-31 ก.ค.นี้ ใช้บริการขนส่งสาธารณะด้วยความปลอดภัย “เว้นระยะห่าง สวมแมสก์” ลดเสี่ยงโควิด-19 ป้องกันอุบัติเหตุ
วันนี้ (28 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยประชาชน ในช่วงวันหยุดยาวติดต่อกัน 28-31 กรกฎาคม นี้ ขอให้ประชาชนดูแลตนเอง ปฏิบัติตนตามมาตรการสาธารณสุขส่วนบุคคล (Universal Prevention) เว้นระยะห่าง สวมแมสก์ เมื่อจะออกเดินทางท่องเที่ยว รวมถึงผู้ที่จะใช้บริการระบบขนส่งสาธารณะ เครื่องบิน รถโดยสารสาธารณะ รวมทั้งขณะที่อยู่ในสถานที่ที่มีการรวมตัวของคนจำนวนมาก เช่น สถานีขนส่ง ตลาด สถานที่ท่องเที่ยวที่แออัด ซึ่งมีความเสี่ยงสูงที่จะได้รับเชื้อโควิด-19 ขอให้ประชาชนปฏิบัติตามมาตรการป้องกันตนเองอย่างเคร่งครัด สวมหน้ากาก เว้นระยะห่างเท่าที่จะปฏิบัติได้ รวมทั้งระมัดระวังความปลอดภัยในการเดินทางบนท้องถนน ตรวจสภาพยานพาหนะ ปฏิบัติตามกฎจราจร ช่วยลดการเกิดอุบัติเหตุด้วย
สำหรับสถานการณ์การแพร่ระบาดของโควิด-19 วันนี้ พบผู้ป่วยรายใหม่ (รักษาตัวใน รพ.) จำนวน 1,902 ราย จำแนกเป็นผู้ป่วยในประเทศ 1,901 ราย ผู้ป่วยมาจากต่างประเทศ 1 ราย ผู้ป่วยสะสม 2,360,635 ราย (ตั้งแต่ 1 มกราคม 2565) หายป่วยกลับบ้าน 2,129 ราย หายป่วยสะสม 2,360,326 ราย (ตั้งแต่ 1 มกราคม 2565) ผู้ป่วยกำลังรักษา 23,960 ราย เสียชีวิต 32 ราย จำนวนผู้ป่วยปอดอักเสบ รักษาตัวอยู่ในโรงพยาบาล 904 ราย
วันพฤหัสบดีที่ 30 มิถุนายน 2565
โฆษกรัฐบาลเผยนายกรัฐมนตรี ชื่นชมการจัดงาน/กิจกรรม ในหลายพื้นที่มีความเรียบร้อย ย้ำผู้จัดงานและผู้เข้าร่วมต้องปฏิบัติตามมาตรการ Universal Prevention และ Universal Vaccination
โฆษกรัฐบาลเผยนายกรัฐมนตรี ชื่นชมการจัดงาน/กิจกรรม ในหลายพื้นที่มีความเรียบร้อย ย้ำผู้จัดงานและผู้เข้าร่วมต้องปฏิบัติตามมาตรการ Universal Prevention และ Universal Vaccination
วันนี้ (30 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมและขอบคุณหน่วยงานต่าง ๆ ทั้งภาครัฐและเอกชน หลังมีการผ่อนคลายมาตรการหลายพื้นที่มีการดำเนินกิจกรรม จัดงานต่าง ๆ อาทิ งานดนตรีในสวน งาน FTI EXPO 2022 : SHAPING FUTURE INDUSTRIES FOR STRONGER THAILAND ซึ่งการจัดงานหรือกิจกรรมเป็นไปด้วยความเรียบร้อย อย่างไรก็ตาม นายกรัฐมนตรีย้ำว่าการจัดงานหรือกิจกรรมขณะนี้ ต้องคำนึงถึงความปลอดภัยเป็นหลักแม้สถานการณ์โควิด-19 ในประเทศจะทรงตัวก็ตาม พร้อมฝากถึงผู้จัดงาน และผู้เข้าร่วมงาน ให้คงปฏิบัติตามมาตรการ Universal Prevention และ Universal Vaccination สวมหน้ากากอนามัย เว้นระยะห่าง และเข้ารับการฉีดวัคซีนทั้งเข็มปกติ เข็มกระตุ้นในประชาชนทุกกลุ่ม
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 2,695 ราย จำแนกเป็น ผู้ป่วยในประเทศ 2,690 ราย ผู้ป่วยมาจากต่างประเทศ 5 ราย ผู้เสียชีวิต 14 ราย ผู้ที่กำลังรักษาตัว 23,931 ราย และมียอดผู้ที่หายป่วยกลับบ้านแล้ว 1,779 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,299,480 ราย จำนวนผู้ที่หายป่วยสะสมจำนวน 2,299,842 ราย จำนวนผู้ป่วยปอดอักเสบรักษาตัวอยู่ในโรงพยาบาล 684
วันจันทร์ที่ 29 สิงหาคม 2565
​โฆษกรัฐบาลเผยรัฐบาลเดินหน้าส่งเสริม Soft Power สู่เวทีโลก หลัง CNN Travel ยกให้ไข่เจียวปู ข้าวซอย และไส้กรอกอีสาน ติดรายชื่ออาหารข้างทางยอดเยี่ยมแห่งเอเชีย
​โฆษกรัฐบาลเผยรัฐบาลเดินหน้าส่งเสริม Soft Power สู่เวทีโลก หลัง CNN Travel ยกให้ไข่เจียวปู ข้าวซอย และไส้กรอกอีสาน ติดรายชื่ออาหารข้างทางยอดเยี่ยมแห่งเอเชีย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า เป็นเรื่องที่น่ายินดีอย่างยิ่งที่อาหารข้างทาง (Street foods) ของไทยยังคงสร้างความประทับใจให้คนทั่วโลก หลังจากที่ CNN Travel ได้เผยแพร่รายชื่อ 50 อันดับอาหารข้างทางที่ดีที่สุดในเอเชีย (50 of the best street foods in Asia) โดยมี 3 เมนูอาหารข้างทางของไทยติดรายชื่อดังกล่าว ได้แก่ ไข่เจียวปู ข้าวซอย และไส้กรอกอีสาน พร้อมระบุว่า รัฐบาลเดินหน้าส่งเสริม Soft Power ของไทยในด้านอาหาร และด้านอื่น ๆ สู่เวทีโลก
โฆษกประจำสำนักนายกรัฐมนตรีกล่าวว่า CNN Travel ได้ระบุว่า ไข่เจียวปู เป็นเมนูไข่ที่มีรสชาติดีกว่าเมนูไข่ประเภทอื่น ส่วนผสมของไข่และเนื้อปูทำให้อาหารจานนี้ทั้งกรอบและเนื้อนุ่มฟูน่าทาน โดยหากรับประทานพร้อมซอสพริกจะยิ่งทำให้เมนูนี้อร่อยมากยิ่งขึ้น ส่วนข้าวซอย เป็นอาหารของทางภาคเหนือของไทย มีส่วนผสมของซุปที่มีเครื่องแกงกะหรี่ ผสมกับน้ำกะทิที่เข้มข้น ราดบนเส้นบะหมี่ที่มีน่องไก่หรือเนื้อวัว และโรยด้วยเส้นบะหมี่ทอด สำหรับไส้กรอกอีสาน เป็นอาหารข้างทางที่พบได้ในภาคตะวันออกเฉียงเหนือของไทย เป็นไส้กรอกหมูปรุงรสผสมข้าวเหนียว กระเทียม นำไปหมักและตากแห้งจนมีรสเปรี้ยว
“ประเทศไทยได้รับความนิยมด้านความหลากหลายของอาหาร ซึ่งเกิดจากความแตกต่าง เรื่องพื้นที่เพาะปลูกทำปศุสัตว์ของท้องถิ่นแต่ละภูมิภาค ทำให้อาหารไทยมีเอกลักษณ์และเป็นที่นิยมมาตลอด ทั้งนี้ รัฐบาลตระหนักถึงข้อได้เปรียบ และได้เดินหน้าผลักดัน ส่งเสริมการขยายผล Soft power ของไทยทั้งในด้านอาหาร และด้านอื่น ๆ ให้เป็นที่รู้จักอย่างแพร่หลายไปทั่วโลกผ่านหน่วยงานที่เกี่ยวข้องมาโดยตลอด เพิ่มมูลค่าทางเศรษฐกิจและสร้างรายได้ให้แก่ประเทศ” นายอนุชาฯ กล่าว
วันพุธที่ 13 กรกฎาคม 2565
สำนักงานกิจการยุติธรรม เตรียมร่วม มหกรรมงานวิจัยแห่งชาติ 2565 (Thailand Research Expo 2022) “วิจัยเพื่อพัฒนาประเทศสู่ความมั่นคง มั่งคั่ง ยั่งยืน”
สำนักงานกิจการยุติธรรม เตรียมร่วม มหกรรมงานวิจัยแห่งชาติ 2565 (Thailand Research Expo 2022) “วิจัยเพื่อพัฒนาประเทศสู่ความมั่นคง มั่งคั่ง ยั่งยืน”
วันที่ 13 กรกฎาคม 2565 พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม เปิดเผยว่า สำนักงานกิจการยุติธรรม ในฐานะหน่วยงานผู้แทนกระทรวงยุติธรรม เตรียมร่วมจัดกิจกรรมในงาน “มหกรรมงานวิจัยแห่งชาติ 2565 Thailand Research Expo 2022” ภายใต้แนวคิด “วิจัยเพื่อพัฒนาประเทศสู่ความมั่นคง มั่งคั่ง ยั่งยืน” ที่จะจัดขึ้นในระหว่างวันที่ 1 - 5 สิงหาคม 2565 ณ โรงแรมเซ็นทาราแกรนด์และบางกอกคอนเวนชันเซ็นเตอร์ เซ็นทรัลเวิลด์ กรุงเทพมหานคร
พันตำรวจโท พงษ์ธร กล่าวต่อว่า ภายในงานจะประกอบด้วยกิจกรรม 2 ส่วน คือ ส่วนของภาคการประชุม สัมมนา พบกับการประชุมหลากหลายประเด็นสำคัญต่อการพัฒนาและแก้ไขปัญหาของประเทศด้วยการวิจัยและนวัตกรรม มากกว่า 100 หัวข้อเรื่อง และในส่วนของภาคนิทรรศการ พบกับการจัดแสดงผลงานวิจัยและนวัตกรรม และผลงานที่พร้อมนำสู่การใช้ประโยชน์ โดยความร่วมมือของหน่วยงานในระบบวิจัยทั่วประเทศ ร่วมนำเสนอมากกว่า 500 ผลงาน รวมถึงมีกิจกรรมการให้คำปรึกษาเรื่องงานวิจัย กิจกรรมการมอบรางวัลมหกรรมงานวิจัยแห่งชาติ 2565 (Thailand Research Expo 2022 Award) การประกวดผลงานนวัตกรรมสายอุดมศึกษา 2565 เป็นต้น
พันตำรวจโท พงษ์ธร กล่าวอีกว่า ในส่วน กระทรวงยุติธรรม นิทรรศการ จะมีการนำเสนอผลงานวิจัยภายใต้แนวคิด “สร้างความปลอดภัยในสังคม และป้องกันอันตรายจากผู้กระทำผิดหรือผู้พ้นโทษที่มีพฤติการณ์เป็นภัยต่อสังคม” จำนวน 7 เรื่อง จาก 4 หน่วยงาน อาทิ “โครงการนำร่องเพื่อพัฒนามาตรฐานเรือนจำและโปรแกรมบำบัดแก้ไขฟื้นฟูผู้กระทำผิดทางเพศเพื่อลดการกระทำผิดซ้ำ” โดยสำนักงานกิจการยุติธรรม “โครงการวิจัยศักยภาพและความพร้อมขององค์กรปกครองส่วนท้องถิ่นในการส่งเสริมการดำเนินงานศูนย์ยุติธรรมชุมชน” โดยสำนักงานปลัดกระทรวงยุติธรรม “โครงการการเพิ่มการใช้มาตรการพิเศษแทนการดำเนินคดีอาญาในเด็กและเยาวชนที่เข้าสู่กระบวนการยุติธรรมระยะที่ 3” โดยกรมพินิจและคุ้มครองเด็กและเยาวชน เป็นต้น
"ในส่วนของภาคการประชุม จะจัดขึ้นในวันที่ 2 สิงหาคม 2565 เวลา 09.00 - 12.00 น. เพื่อนำเสนอภาคการประชุมเฉพาะกลุ่มเรื่องของกระทรวงยุติธรรม ภายใต้แนวคิด “งานวิจัยและนวัตกรรมเพื่อพัฒนากระบวนการยุติธรรม” จำนวน 10 เรื่อง จาก 6 หน่วยงาน อาทิ เรื่อง “ปัญหาอุปสรรคของการไกล่เกลี่ยข้อพิพาทในชั้นบังคับคดีและแนวทางแก้ไข” โดยกรมบังคับคดี “การสืบสวนคดีพิเศษในยุคชีวิตวิถีใหม่ (New normal)” โดยกรมสอบสวนคดีพิเศษ “บทบาทองค์กรภาคประชาสังคมต่อการจัดการศพนิรนามภายหลังชันสูตร พื้นที่กรุงเทพมหานคร ปริมณฑล และภาคตะวันออก” โดยสถาบันนิติวิทยาศาสตร์ “โครงการส่งเสริมความร่วมมือจากภาคเอกชนในการส่งเสริมอาชีพและการจ้างงานให้เด็กและเยาวชน” โดยกรมพินิจและคุ้มครองเด็กและเยาวชน เป็นต้น" พันตำรวจโท พงษ์ธร กล่าว
พันตำรวจโท พงษ์ธร กล่าวต่อว่า สำหรับท่านที่สนใจสามารถเข้าร่วมงาน “มหกรรมงานวิจัยแห่งชาติ 2565 Thailand Research Expo 2022” ระหว่างวันที่ 1 - 5 สิงหาคม 2565 โดยลงทะเบียนเข้าร่วมการประชุมแบบ Onsite ภายในวันที่ 27 กรกฎาคม 2565 และ Online ภายในวันที่ 5 สิงหาคม 2565 ได้ที่ https://researchexporegis.com ทั้งนี้ ในรูปแบบ Onsite จะขอจำกัดเฉพาะผู้ลงทะเบียนล่วงหน้า ที่ได้รับการฉีดวัคซีนแล้วอย่างน้อย 2 เข็ม และจะต้องแสดงผลการตรวจ ATK ก่อนการเข้าสถานที่
วันพฤหัสบดีที่ 23 กันยายน 2564
รมว.ยุติธรรม ประชุมติดตามการดำเนินงานของหน่วยงานในสังกัดกระทรวงยุติธรรม ผ่านระบบการประชุมทางไกล (Video Conference)
รมว.ยุติธรรม ประชุมติดตามการดำเนินงานของหน่วยงานในสังกัดกระทรวงยุติธรรม ผ่านระบบการประชุมทางไกล (Video Conference)
ในวันพุธที่ ๒๒ กันยายน ๒๕๖๔ เวลา ๐๙.๓๐ น. ณ ห้องประชุม ๑๐ - ๐๑ ชั้น ๑๐ อาคารกระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๑๔/๒๕๖๔ โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายธนวัชร นิติกาญจนา ที่ปรึกษารัฐมนตรีว่าการกระทรวงยุติธรรม พร้อมด้วยคณะผู้บริหารของหน่วยงานในสังกัดกระทรวงยุติธรรม เข้าร่วมฯ
โดยที่ประชุมได้รับทราบรายงานผลการเบิกจ่ายงบประมาณกระทรวงยุติธรรม การจัดหาวัคซีนและเวชภัณฑ์ในการป้องกันและรักษาผู้ต้องขัง การเตรียมความพร้อมในการบังคับใช้ประมวลกฎหมายยาเสพติด และความคืบหน้าร่างพระราชบัญญัติป้องกันการกระทำผิดซ้ำของผู้กระทำผิดคดีอุกฉกรรจ์ ที่ใช้ความรุนแรง พ.ศ. .... รวมทั้งหารือแนวทางการขับเคลื่อนงานในภารกิจด้านต่าง ๆ ของหน่วยงานในสังกัดกระทรวงยุติธรรม
วันอังคารที่ 2 สิงหาคม 2565
“รมว.เอนก” ตรวจเยี่ยมสถาบันการจัดการปัญญาภิวัฒน์ ชี้การเรียนการสอนในรูปแบบ work base education
“รมว.เอนก” ตรวจเยี่ยมสถาบันการจัดการปัญญาภิวัฒน์ ชี้การเรียนการสอนในรูปแบบ work base education
เมื่อวันที่ 7 กรกฎาคม 2565 ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) พร้อมด้วย ดร.พัชรินรุจา จันทโรนานนท์ ที่ปรึกษารัฐมนตรีว่าการกระทรวง อว., ศ.ดร.ศุภชัย ปทุมนากุล รองปลัดกระทรวง อว. และคณะ เข้าตรวจเยี่ยมการจัดการเรียนการสอนในรูปแบบ work based education การเรียนรู้ควบคู่ไปกับการปฏิบัติงานจริง และเยี่ยมชมห้องปฏิบัติการทางด้านวิชาเฉพาะต่างๆ ของสถาบันการจัดการปัญญาภิวัฒน์ โดยมี นายก่อศักดิ์ ไชยรัศมีศักดิ์ ประธานกรรมการบริหาร บริษัท ซีพี ออลล์ จํากัด (มหาชน), รศ.ดร.สมภพ มานะรังสรรค์ อธิการบดีสถาบันการจัดการปัญญาภิวัฒน์ และคณะผู้บริหารสถาบันฯ ร่วมให้การต้อนรับ ณ สถาบันการจัดการปัญญาภิวัฒน์
ศ.(พิเศษ) ดร.เอนก เผยว่า ยินดีเป็นอย่างยิ่งที่ได้มาตรวจเยี่ยมและให้กำลังใจสถาบันการจัดการปัญญาภิวัฒน์ ในยุคที่มาเป็นรัฐมนตรีว่าการกระทรวงการอุดมศึกษาฯ ได้ให้ความสำคัญกับมหาวิทยาลัยเอกชนมากขึ้น เพราะได้เห็นถึงการที่มหาวิทยาลัยเอกชนนั้น ให้การสนับการและช่วยเหลือทางภาครัฐ ทั้งการสร้างสถานที่ให้ผู้คนได้เรียน ฝึกอาชีพและปรับตัวเข้ากับโลกสมัยใหม่ เพราะนับวันความรู้ยิ่งเป็นสิ่งสำคัญที่ไม่ได้เป็นแค่ปัจจัยเสริมแต่เป็นปัจจัยหลัก ซึ่งในวันนี้ถือเป็นวันที่ดี เนื่องจากในช่วงเช้าทางกระทรวง อว. ได้มีการลงนามความร่วมมือกับเครือเจริญโภคภัณฑ์ ในงานวิจัยเชิงลึก 4 เรื่องสำคัญ คือ 1.เนื้อสัตว์ทางเลือก เพื่อตอบโจทย์การบริโภคเนื้อสัตว์ให้กับผู้บริโภคแห่งอนาคต 2.แบตเตอรี่ ชิป และยานยนต์ไฟฟ้า 3.อาหารเป็นยา หรือศาสตร์แห่งอายุวัฒนะ และ 4.การเกษตรแห่งอนาคต
สำหรับสถาบันแห่งนี้ไม่ได้โดดเด่นในเรื่องของการเรียนการสอนเพียงเท่านั้น แต่สิ่งสำคัญที่มากกว่า คือ คณาจารย์ทั้งหลายที่มีความทุ่มเทและให้ความสำคัญกับการเรียนการสอนเป็นหลัก นอกจากการสอนในห้องเรียนแล้วนั้น ยังต้องปรับตัวให้เท่าทันต่อการพัฒนาของนิสิต นักศึกษา ที่ได้รับประสบการณ์จากการฝึกปฏิบัติงานในด้านต่างๆ ที่เพิ่มมากขึ้นกลับมากอีกด้วย ต้องขอชื่นชมและขอบคุณทุกท่านที่ช่วยนำพาการศึกษาให้เติบโตอย่างรวดเร็ว ที่สำคัญในตอนนี้ระบบใหม่ของกระทรวง อว. สามารถนำรูปแบบการเรียนการสอนเช่นนี้ หรือทำวิจัย นวัตกรรมในการเรียนด้านๆ ไปทำการขอตำแหน่งทางวิชาการได้ โดยไม่จำเป็นต้องถอดเป็นตำราก็ได้
โดย นายก่อศักดิ์ กล่าวว่า สถาบันการจัดการปัญญาภิวัฒน์รู้สึกเป็นเกียรติอย่างยิ่งที่ได้ต้อนรับคณะผู้บริหารและคณะทำงานจากกระทรวง อว. ที่ได้มาตรวจเยี่ยมสถาบันฯ และให้คำแนะนำต่อการดำเนินงาน สำหรับการเรียนการสอนในรูปแบบของ work base education คิดว่าหลายๆ สถาบันควรนำไปปรับใช้ เนื่องจากการเรียนการสอนในภาคทฤษฎีเพียงอย่างเดียวอาจไม่สามารถตอบโจทย์ต่อการเปลี่ยนแปลงและวิวัฒนาการของสังคมได้ พร้อมทั้งยินดีให้สถาบันต่างๆ เข้ามาศึกษาดูงานกับสถาบันการจัดการปัญญาภิวัฒน์
ด้าน รศ.ดร.สมภพ กล่าวว่า สถาบันการจัดการปัญญาภิวัฒน์ ความได้เปรียบอย่างหนึ่ง คือ การใช้เครือข่ายในการสร้างความเชื่อมโยงแลกเปลี่ยนความรู้ทางด้านการเรียนการสอน เพราะนอกจากภาคทฤษฎียังต้องมีภาคปฏิบัติควบคู่กันไป ซึ่งเป็นไปในรูปแบบการพึ่งพาซึ่งกันและกัน ระหว่างโลกวิชาการกับโลกของการปฏิบัติงานจริง "การทำงานไม่ใช่เพื่อการเลี้ยงชีพ การทำงานคือความดีงามแห่งชีวิต" นี่คือสิ่งที่ทางสถาบันฯ พยายามบ่มเพาะขึ้นมา
วันศุกร์ที่ 20 พฤษภาคม 2565
กรมทางหลวงชนบท สร้างสะพานข้ามแม่น้ำปิง จ.ตาก  ร่นระยะทาง 13 กิโลเมตร คืบหน้า 85 % คาดแล้วเสร็จเดือนสิงหาคม 2565 นี้
เพื่อเพิ่มคุณภาพชีวิตที่ดีให้กับประชาชน ส่งเสริมเศรษฐกิจการขนส่งในพื้นที่ ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยสำนักก่อสร้างสะพาน ดำเนินโครงการก่อสร้างสะพานข้ามแม่น้ำปิง อำเภอเมือง จังหวัดตาก โดยได้ก่อสร้างเป็นสะพานคอนกรีตเสริมเหล็ก ความยาว 390 เมตร กว้าง 8 เมตร รองรับ 2 ช่องจราจร (ไป-กลับ) มีทางเท้ากว้างข้างละ 1.5 เมตร พร้อมถนนคอนกรีตเสริมเหล็กต่อเชื่อมกับสะพานความยาวรวม 265 เมตร กว้าง 6 เมตร มีไหล่ทางกว้างข้างละ 1 เมตร ทั้งนี้ เมื่อสะพานดังกล่าวก่อสร้างแล้วเสร็จจะทำให้ประชาชนที่ต้องการเดินทางจากตำบลวังหิน ไปยังตำบลหนองบัวใต้ อำเภอเมือง จังหวัดตาก ได้รับความสะดวกรวดเร็วปลอดภัยในการเดินทางและขนส่งพืชผลทางการเกษตร เนื่องจากสามารถร่นระยะทางได้ 13 กิโลเมตร เป็นการเพิ่มคุณภาพชีวิตที่ดีให้กับประชาชนอย่างยั่งยืน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ซึ่งปัจจุบันผลการดำเนินงานมีความก้าวหน้าไปแล้วร้อยละ 85 คาดว่าจะก่อสร้างเสร็จสมบูรณ์ในช่วงเดือนสิงหาคม 2565 นี้
วันพฤหัสบดีที่ 27 มกราคม 2565
PM pleased with success of historic visit to Saudi Arabia
PM pleased with success of historic visit to Saudi Arabia
January 26, 2022, following Prime Minister and Defense Minister Gen. Prayut Chan-o-cha’s official visit to the Kingdom of Saudi Arabia upon an invitation of His Royal Highness Prince Mohammad bin Salman bin Abdulaziz Al Saud, Crown Prince, Deputy Prime Minister, and Minister of Defense of Saudi Arabia, Government Spokesperson Thanakorn Wangboonkongchana disclosed that the Prime Minister commended relevant agencies for their hard work under the Prime Minister’s policy and guidance that has led to the success of the historic visit. This visit also marks the first Government-level visit in more than 30 years. The meeting took place in a cordial manner, and the Prime Minister received a warm welcome that fitted his honor.
The Prime Minister was very pleased with the success in the opening of a new chapter in the relations between Thailand and Saudi Arabia, and expressed confidence that restoration of bilateral relations between the two Kingdoms would bring about mutual benefits at all levels in a comprehensive manner.
At the meeting with Thai community and students in Riyadh, the Prime Minister also called on everyone to join hands in advancing toward this new chapter of mutual relations. The Government would like to promote bilateral relations under which all the people enjoy the benefits. The Prime Minister also emphasized the Government’s commitment to take good care of the Thai people in Saudi Arabia.
According to the Government Spokesperson, the Prime Minister instructed concerned ministers and agencies to take immediate action in establishing dialogue and liaison mechanisms to advance bilateral relations and cooperation, especially in key strategic areas, in a tangible manner.
วันอังคารที่ 9 สิงหาคม 2565
ไอแบงก์ เร่งปล่อยสินเชื่อผู้ประกอบการ SMEs หวังเป็นที่พึ่งแหล่งเงินทุนธุรกิจขนาดย่อมและขนาดกลาง
ไอแบงก์ปล่อยสินเชื่อผู้ประกอบการขนาดกลางและขนาดย่อม เพื่อเป็นแหล่งเงินทุนหรือเสริมสภาพคล่องในการดำเนินธุรกิจ ผ่านโครงการสินเชื่อ iBank Small SMEs ที่ให้วงเงินสินเชื่อสูงสุด 20 ล้านบาท คิดอัตรากำไรต่ำพิเศษ ผ่อนชำระสูงสุดได้นาน 10 ปี
ธนาคารอิสลามแห่งประเทศไทย (ไอแบงก์) ดำเนินการตามนโยบายรัฐบาลให้ความช่วยเหลือประชาชนและผู้ประกอบการที่ได้รับผลกระทบจากสถานการณ์โควิด-19 ผ่านมาตรการและผลิตภัณฑ์ต่างๆของธนาคารอย่างต่อเนื่องมา สำหรับครึ่งปีหลัง ธนาคารยังเร่งปล่อยสินเชื่อผู้ประกอบการขนาดกลางและขนาดย่อม เพื่อเป็นแหล่งเงินทุนหรือเสริมสภาพคล่องในการดำเนินธุรกิจ ผ่านโครงการสินเชื่อ iBank Small SMEs ที่ให้วงเงินสินเชื่อสูงสุด 20 ล้านบาท คิดอัตรากำไรต่ำพิเศษ ผ่อนชำระสูงสุดได้นาน 10 ปี
โครงการสินเชื่อ iBank Small SMEs เหมาะสำหรับนิติบุคคลหรือบุคคลธรรมดาที่เป็น SME ตามคำนิยามของทางการ มีประสบการณ์ดำเนินธุรกิจมาแล้วไม่น้อยกว่า 2 ปี และกำลังมองหาแหล่งเงินทุนในการดำเนินธุรกิจวงเงินไม่เกิน 20 ล้านบาท ครอบคลุมสินเชื่อที่มีกำหนดระยะเวลา สินเชื่อหมุนเวียน หรือสินเชื่อเพื่อการค้ำประกัน และสินเชื่อเพื่อการนำเข้าและส่งออก หรือมีความประสงค์รีไฟแนนซ์หนี้จากสถาบันการเงินอื่น ด้วยอัตรากำไรต่ำสุดเริ่มต้นที่ SPRL-1% หรือปัจจุบันเท่ากับ 6.4% ต่อปี โดยลูกค้าสามารถผ่อนสบายๆ ได้นานสูงสุด 10 ปี และในกรณีลูกค้าทำประกันคุ้มครองวงเงินสินเชื่อ(MRTA/MLTA) 100 % ของวงเงินสินเชื่อ ระยะเวลาคุ้มครองขั้นต่ำ 5 ปี จะได้รับส่วนลดอัตรากำไรลงอีก 0.25% ในปีแรก อย่างไรก็ตามโครงการสินเชื่อดังกล่าวนี้ไม่รวมถึงธุรกิจอสังหาริมทรัพย์ที่ขอสินเชื่อเพื่อสนับสนุนในลักษณะโครงการ (Project Finance)
ผู้ประกอบการที่สนใจสามารถติดต่อขอสินเชื่อได้ที่ ไอแบงก์ ทุกสาขาทั่วประเทศ ตั้งแต่วันนี้ - 31 ธันวาคม 2565 หรือสอบถามข้อมูลเพิ่มเติมได้ที่ iBank Call Center 1302 หรือ แชททาง Messenger : Islamic Bank of Thailand - ibank (@ibank.th) และ Line : iBank 4 all (@ibank)
วันศุกร์ที่ 27 พฤษภาคม 2565
บขส. มอบโปรโมชันส่วนลด 10%  ให้กับข้าราชการและบุคลากรในสังกัดกระทรวงคมนาคม
นอกจากนี้ บขส. ยังให้สิทธิ์ส่วนลดค่าโดยสาร 10% (ไม่รวมค่าธรรมเนียม) กับกลุ่มนักศึกษา ที่แสดงบัตรนักศึกษาที่หน้าช่องจำหน่ายตั๋วของ บขส. ด้วย
นายชยธรรม์ พรหมศร ปลัดกระทรวงคมนาคม ให้นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด นายไกรฤกษ์ อรุณฉาย ผู้ช่วยกรรมการผู้จัดการใหญ่ด้านส่งเสริมและสนับสนุนการเดินรถ ฝ่ายธุรกิจเดินรถ นางชุติภา เพชรพูล ผู้ช่วยกรรมการผู้จัดการใหญ่สำนักอำนวยการ ในโอกาสเข้าหารือเพื่อมอบสิทธิประโยชน์โครงการ “โปรโมชันส่วนลด 10% ให้กับข้าราชการและบุคลากรในสังกัดกระทรวงคมนาคม” ในวันที่ 27 พฤษภาคม 2565 ณ ห้องประชุมกระทรวงคมนาคม
สัญลักข์ ปัญวัฒนลิขิต กล่าวว่า ในช่วงที่สถานการณ์ราคาน้ำมันยังคงปรับตัวสูงขึ้นอย่างต่อเนื่อง บริษัท ขนส่ง จำกัด (บขส.) เล็งเห็นว่า การจัดโครงการโปรโมชันส่วนลดค่าโดยสาร จะช่วยแบ่งเบาภาระค่าใช้จ่ายในการเดินทาง ช่วยเพิ่มทางเลือกในการเดินทางด้วยรถโดยสารสาธารณะแทนรถยนต์ส่วนตัว ซึ่งสอดคล้องกับนโยบายของกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม ที่ส่งเสริมให้มีการเดินทางด้วยระบบขนส่งสาธารณะ ดังนั้น บขส. จึงได้จัดโครงการ “โปรโมชันส่วนลด 10% ให้กับข้าราชการและบุคลากรในสังกัดกระทรวงคมนาคม” โดยลดค่าโดยสาร 10% (ไม่รวมค่าธรรมเนียม) ทุกเส้นทางภายในประเทศ สามารถใช้สิทธิ์ซื้อตั๋วโดยสารได้ 1 ครั้งต่อ 1 ที่นั่งต่อวัน เพียงแสดงบัตรข้าราชการหรือบัตรพนักงานในสังกัดกระทรวงคมนาคม แจ้งขอใช้สิทธิ์โครงการ ที่หน้าช่องจำหน่ายตั๋วของ บขส. ทั่วประเทศ เริ่มตั้งแต่วันที่ 1 มิถุนายน - 30 กันยายน 2565
จากการเข้าหารือในครังนี้ ปลัดกระทรวงคมนาคมได้สนับสนุนการจัดโครงการดังกล่าว โดยเห็นว่าเป็นประโยชน์พร้อมฝากให้ บขส. ดูแลเรื่องความสะดวก ปลอดภัย ตรงเวลา และเรื่องราคาค่าโดยสาร เพื่อส่งเสริมให้ประชาชนหันมาใช้บริการรถโดยสารสาธารณะเพิ่มขึ้นตามนโยบายของรัฐมนตรีว่าการกระทรวงคมนาคมด้วย นอกจากนี้ บขส. ยังให้สิทธิ์ส่วนลดค่าโดยสาร 10% (ไม่รวมค่าธรรมเนียม) กับกลุ่มนักศึกษา ที่แสดงบัตรนักศึกษาที่หน้าช่องจำหน่ายตั๋วของ บขส. ด้วย สอบถามรายละเอียดเพิ่มเติมได้ที่ งานการตลาดและลูกค้าสัมพันธ์ โทร.0-2537-8737 ทุกวันจันทร์-ศุกร์ ในเวลาทำการ หรือสอบถามข้อมูลการเดินทางเพิ่มเติม โทร Call Center 1490 เรียก บขส. ตลอด 24 ชั่วโมง